জাতীয় পার্টি’র চেয়ারম্যান হুসেইন মুহাম্মদ এরশাদের সঙ্গে দেখা করলেন প্রশাসন ক্যাডারের বিভিন্ন ব্যাচের সাত জন কর্মকর্তা। এতে মিডিয়াটর ছিলেন সদ্য নিয়োগ পাওয়া এক প্রতিমন্ত্রী। সাত সদস্যের টীমের নেতৃত্বে ছিলেন ঢাকার সাবেক ডিসি ও ৮২ বিশেষ ব্যাচের কর্মকর্তা (যুগ্ম- সচিব) আব্দুল বারী এবং যুগ্ম- সচিব আব্দুল খালেক। প্রেসিডেন্ট পার্কে অনুষ্ঠিত এ সাক্ষাতে প্রশাসনের বর্তমান অবস্থা সর্ম্পকে আলোচিত হয়। উল্লেখ্য যে, কয়েক দিন আগে সাংবাদিকদের সঙ্গে আলাপকালে এরশাদ আক্ষেপ প্রকাশ করে বলেন, কর্মকর্তাদের সবাই আওয়ামী লীগ বা বিএনপি’র সমর্থক। আমার দলের কেউ নেই। এরশাদের এ আক্ষেপের দিনেই প্রশাসন ক্যাডারের সাত কর্মকর্তা তার সঙ্গে দেখা করেন। কর্মকর্তারা এরশাদকে বলেন, আগামী দিনে আমরা আপনার দলের হয়ে কাজ করবো। এ দল দিন দিন বাড়বে। যখন ডাকবেন তখনই চলে আসবো। তাদের কথায় এরশাদ বেশ খুশি হন। সংশ্লিষ্ট একাধিক সূত্রে জানা গেছে, কর্মকর্তাদের মধ্যে নেতৃত্বদানকারী একজন এক প্রতিমন্ত্রীর ঘনিষ্ঠ আত্মীয়। এছাড়া নেতৃত্ব দেয়া অন্য কর্মকর্তা’র চাকুরি জানুয়ারিতে শেষ হবে। এ সাক্ষাৎ নিয়ে বিভিন্ন ব্যাচের কর্মকর্তাদের মধ্যে ক্ষোভ সৃষ্টি হয়েছে। তারা বলছেন, এটা কিছু সুবিধাবাদী কর্মকর্তার ভেলকিবাজি ছাড়া কিছু নয়।